Datum: 8. 4. 2019

Številka: PO –16/2019

**Vabljeni na**

**ETNOLOŠKI VEČER**

**v torek, 23. aprila 2019, ob 18.00,**

**v Upravni hiši Slovenskega etnografskega muzeja v Ljubljani**

**Pogovor s prejemnico Plakete Nika Kureta, kustodinjo za etnografski film v Slovenskem etnografskem muzeju, Nadjo Valentinčič Furlan**

Etnološki večer, napovedan za torek, 26. marca 2019, je bil prestavljen zaradi bolezni Nadje Valentinčič Furlan.

Slovensko etnološko društvo vabi na pogovor s prejemnico Plakete Nika Kureta, ki jo Slovensko etnološko društvo podeljuje za prispevek k razvoju vizualne antropologije in etnografskega filma v Sloveniji in sicer v sklopu mednarodnega festivala Dnevi etnografskega filma.

Nadja Valentinčič Furlan se je z etnografskim filmom srečala med študijem na Oddelku za etnologijo Filozofske fakultete, kjer je v sklopu izbirnega predmeta Videodelavnica pod mentorstvom Naška Križnarja nastal film *Ulični prodajalci Mladine v Ljubljani*. Leta 1995 je diplomirala s filmom *Študentsko naselje* in obsežno pisno tezo *Oris bivalne kulture v Študentskem naselju v Rožni dolini v Ljubljani*. V zaključnem poglavju je primerjala prednosti in omejitve filmskega in besedilnega medija.

Njena prva stalna zaposlitev je bila v Službi za arhiviranje in dokumentacijo na Televiziji Slovenija, občasno pa je že sodelovala s Slovenskim etnografskim muzejem (SEM), kjer so leta 2000 ustanovili nov oddelek Kustodiat za etnografski film. V prvem desetletju se je posvečala snemanju filmov in pridobivanju avdiovizualnega gradiva zunanjih producentov za občasne in stalne razstave. Ob razstavi *Jaz, mi in drugi: podobe mojega sveta* na temo identitet je spodbudila participacijo obiskovalcev s snemanjem njihovih pripovedi za *Galerijo pripovedovalcev;* v projektu sodelujeta tudi prostovoljna kulturna mediatorja Brigita Rupnik in Janez Doler. O vlogi filmov in njihovem vklapljanju na razstave ­– prvi so organizacija znanja v času, druge v prostoru – piše v strokovnih in znanstvenih člankih, v katerih se sklicuje na teorijo in metode vizualne antropologije, etnologije in muzeologije.

Ko je slovenski etnografski muzej leta 2011 postal Koordinator za varstvo nesnovne kulturne dediščine v Sloveniji, je bila kot kustodinja za etnografski film pritegnjena za področje filma. Kritična je bila do politike Unescove vizualizacije, zato je pripravila dva mednarodna posveta *Dokumentiranje in predstavljanje nesnovne kulturne dediščine s filmom* in *Vizualizacija nesnovne kulturne dediščine;* monografiji sta izšli leta 2015 in 2018, prva je bila lani prevedena v kitajščino. Konstrukcijo znanja in identitet v filmih o nesnovni kulturni dediščini raziskuje tudi v sklopu doktorskega študija na Oddelku za etnologijo in kulturno antropologijo Filozofske fakultete.

Dejavna je tako v mednarodnih projektih in telesih kot tudi v lokalnem okolju. Leta 2012 je pripravila interpretacijo prvega slovenskega zvočnega celovečernega filma *Na svoji zemlji* za tematsko pot v Baški grapi, ki temelji na principu ekomuzeja in jo suvereno upravljata Društvo Baška dediščina in krajevna skupnost. Zadnja leta je članica uredniškega odbora znanstvene spletne revije *AnthroVision,* ki omogoča bogato vizualizacijo z objavo filmskih odlomkov med besedilom članka, oziroma dialog besedil in filmov. Skupaj z dansko vizualno antropologinjo Anne Mette Joergensen sta uredili tematsko številko *Film na etnografskih razstavah (Film in Ethnographic Exhibitions*), ki je tik pred objavo.

Trenutno pripravlja razstavo filmov *Poklon Borisu Kuharju*, torej direktorju SEM z najdaljšim stažem in začetnikom terenskih snemanj v slovenskih muzejih, ki je prejel Plaketo Nika Kureta kot prvi slovenski etnolog in filmar v eni osebi.

Povezave na spletne zbirke in projekte, ki so omenjeni:

Filmografija SEM <https://www.etno-muzej.si/sl/digitalne-zbirke/filmografija>

Zbirka pripovedi <https://www.etno-muzej.si/sl/digitalne-zbirke/galerija-pripovedovalcev>

Nesnovna kulturna dediščina, Register <http://www.nesnovnadediscina.si/sl/register>

Tematska pot Na svoji zemlji <https://www.tpnasvojizemlji.si/>

AnthroVision, revija mreže VANEASA <https://journals.openedition.org/anthrovision/>

Pogovor bo vodil dr. Naško Križnar.

**Prijazno vabljeni!**

Predsednica SED

Alenka Černelič Krošelj, l. r.